次韵萍鄉文叔章訪別
作者：敖陶孫
朝代：宋

paragraphs: 力田望逢年，倚市勝刺繡。
十年丘里語，失火要自救。
君行半天下，何處得耆舊。
請從老龐說，龍風相赴湊。
全家隠鹿門，遺安不求富。
常時拜牀下，大鐘盡徐扣。
男兒惟一身，用在百歲後。
譬如營屋室，宗廟先庫廄。
不聞買山隠，而有居巷陋。
君看鍾鼎家，粱肉或墨瘦。
寧爲賣文活，一經老學究。
出身即九折，時命迺大繆。
向來尸裹革，口語困逗留。
居然齒編貝，月粟供賃僦。
何知山澗底，鹿豕對飯糗。
文章忌隨人，謹勿誇客右。
書林無淺植，筆耒有深耨。
紛紛青紫楦，後進渠領袖。
結交兩任昉，設客一陰就。
卑官慚處贈，俚語致公壽。